Ma wat gestremde dogter glo laat misbruik, bly agter traliesDie kinders is in Maart vanjaar na ‘n plek van veiligheid geneem. (Foto: pixabay) ŉ Ma van Keiskammahoek wat glo haar 13-jarige dogter en haar vriend se 16-jarige niggie aan buitelanders vir seksdade verhuur het, bly agter tralies. Die 42-jarige vrou het die kinders glo aan twee burgers van Bangladesj beskikbaar gestel. Sy word aangekla van die seksuele uitbuiting van minderjariges, terwyl die mans, onderskeidelik 34 en 36 jaar oud, teregstaan op aanklagte van die seksuele uitbuiting van ŉ minderjarige, asook verkragting. Die drie is in Mei vanjaar in hegtenis geneem nadat die kinders in Maart na ŉ plek van veiligheid geneem is. Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, sê al drie beskuldigdes se aansoeke om borgtog is Vrydag van die hand gewys. Die hof het bevind die twee mans is ŉ vlugrisiko omdat hulle geen familiebande, bates of werksbande in Keiskammahoek het nie. Een van die mans is ŉ sweiser en die ander ŉ verkoopsassistent by ŉ plaaslike winkel. Die hof het bevind die ma kan moontlik getuies intimideer of probeer beïnvloed. Die oortredings het glo tussen Februarie 2019 en Maart vanjaar plaasgevind. Die 13-jarige kind, wat Down se sindroom het, het haar maats gevra om saam met haar te gaan na ŉ man wat haar betaal om met hom seks te hê. Sy het haar maats lekkers belowe sodra sy die geld gekry het. Die ma is glo R400 vir elke voorval betaal. “Sy het die geld na bewering gebruik om drank en dwelms vir haarself en haar vriend te koop,” sê Ngcakani. Die saak is uitgestel tot 14 Oktober.